CELEX: 32012D0075
Language: ro
Date: 2012-02-09 00:00:00
Title: 2012/75/UE: Decizia de punere în aplicare a Comisiei din 9 februarie 2012 privind recunoașterea Ghanei în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a personalului navigant maritim [notificată cu numărul C(2012) 616]  Text cu relevanță pentru SEE

11.2.2012   
            
            
               RO
            
            
               Jurnalul Oficial al Uniunii Europene
            
            
               L 38/45
            
         DECIZIA DE PUNERE ÎN APLICARE A COMISIEI
   din 9 februarie 2012
   privind recunoașterea Ghanei în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a personalului navigant maritim
   [notificată cu numărul C(2012) 616]
   (Text cu relevanță pentru SEE)
   (2012/75/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
   având în vedere cererea înaintată de Cipru la 13 mai 2005,
   întrucât:
   
               (1)
            
            
               În conformitate cu Directiva 2008/106/CE, statele membre pot decide să recunoască certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978 (2), astfel cum a fost revizuită în 1995.
            
         
               (2)
            
            
               Cererea de recunoaștere a Ghanei a fost prezentată de către Cipru prin scrisoarea din 13 mai 2005. În urma acestei solicitări, Comisia a evaluat sistemele de formare și certificare din Ghana, pentru a verifica dacă această țară respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Evaluarea a avut la bază rezultatele unei inspecții efectuate de experții Agenției Europene pentru Siguranță Maritimă în decembrie 2009. În cursul acestei inspecții s-au constatat unele deficiențe ale sistemelor de formare și certificare.
            
         
               (3)
            
            
               Comisia a transmis statelor membre un raport privind rezultatele evaluării.
            
         
               (4)
            
            
               Prin scrisoarea din 20 decembrie 2010, Comisia a solicitat Ghanei să prezinte documente care să demonstreze remedierea deficiențelor constatate.
            
         
               (5)
            
            
               Ghana a prezentat, prin scrisoarea din 21 februarie 2011, informațiile și documentele solicitate referitoare la aplicarea de măsuri corective adecvate și suficiente pentru remedierea majorității deficiențelor constatate în cadrul evaluării conformității.
            
         
               (6)
            
            
               Două deficiențe mai rămân totuși. Prima se referă la faptul că Ghana nu garantează pe deplin că stagiul de îmbarcare efectuat pe nave ale marinei sau pe nave pilot este realmente relevant pentru competențele necesare pentru certificare. Cealaltă se referă la deficiențe în materie de instruire și de echipament pentru combaterea incendiilor la o instituție de formare maritimă. Prin urmare, Ghanei i-a fost adresată invitația de a implementa măsuri corective suplimentare în acest sens. Aceste deficiențe nu sunt însă de natură să pună sub semnul întrebării nivelul general de respectare de către Ghana a cerințelor Convenției STCW privind formarea și certificarea navigatorilor.
            
         
               (7)
            
            
               Rezultatul evaluării conformității și evaluarea informațiilor furnizate de Ghana demonstrează că Ghana respectă cerințele pertinente din Convenția STCW și a luat măsurile corespunzătoare de prevenire a fraudei în ceea ce privește certificatele.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului pentru siguranța maritimă și prevenirea poluării de către nave,
            
         ADOPTĂ PREZENTA DECIZIE:
   Articolul 1
   În sensul articolului 19 din Directiva 2008/106/CE, Ghana este recunoscută în ceea ce privește sistemele de formare și certificare a navigatorilor.
   Articolul 2
   Prezenta decizie se adresează statelor membre.
   
      Adoptată la Bruxelles, 9 februarie 2012.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 323, 3.12.2008, p. 33.
   
      (2)  Adoptată de Organizația Maritimă Internațională.